น้ำประปาไทยควัก2.7พันล.ลงซีเคฯ30%
&#8220;น้ำประปาไทย&#8221; ทุ่มงบ 2,700 ล้านบาท ลงทุนในซี.เค.พาวเวอร์ รุกพลังงานทางเลือก
15 ก.ย. 2554

“น้ำประปาไทย” ทุ่มงบ 2,700 ล้านบาท ลงทุนในซี.เค.พาวเวอร์ รุกพลังงานทางเลือก
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) เปิดเผยว่า คณะกรรมการบริษัท มีมติให้เข้าลงทุนใน บริษัท ซี.เค.พาวเวอร์ ในสัดส่วน 30% โดยบริษัทจะซื้อหุ้นในราคาพาร์ 10 บาท จากบริษัท ช.การช่าง (CK) จำนวน 11% บริษัท ทางด่วนกรุงเทพ (BECL) 12% และบริษัทที่ดินบางปะอิน 7% มูลค่าเงินลงทุนเบื้องต้น 30 ล้านบาท
“หลังจากที่บริษัทเข้าไปถือหุ้นใน ซี.เค.พาวเวอร์ จะทำให้สัดส่วนการถือหุ้นของ CK ลดลงจาก 49% เหลือ 38% BECL ลดลงจาก 42% เหลือ 30% และบริษัทที่ดินบางปะอิน ลดลงจาก 9% เหลือ 2% โดยบริษัทจะได้กรรมการ 2 คน เท่ากับ BECL ส่วน CK ได้กรรมการ 3 คน” นายสมโพธิ กล่าว
ทั้งนี้ หลังจากที่การซื้อขายหุ้นเรียบร้อยแล้วประมาณ เดือน ต.ค.นี้บริษัท ซี.เค.พาวเวอร์ จะเพิ่มทุนจดทะเบียนจาก 100 ล้านบาท เป็น 9,200 ล้านบาท ซึ่งบริษัทจะต้องใส่เงินลงไปตามสัดส่วนมูลค่าประมาณ 2,700 ล้านบาท ซึ่งบริษัทต้องได้รับการอนุมัติจากกรรมการบริษัทช่วงกลางเดือน พ.ย.นี้ และที่ประชุมวิสามัญผู้ถือหุ้นช่วงปลายเดือน ธ.ค.นี้ก่อน 
“การลงทุนครั้งนี้เป็นไปตามนโยบายของบริษัทที่จะหันไปรุกธุรกิจพลังงานทางเลือกหรือพลังงานสะอาด ซึ่งปัจจุบัน บริษัท ซี.เค.พาวเวอร์ เป็นผู้ถือหุ้นใหญ่ของบริษัท เซาท์ อีสท์ เอเชีย เอนเนอร์จี (SEAN) ที่ทำธุรกิจไฟฟ้าจากพลังงานน้ำในเขื่อนน้ำงึม 2 ซึ่งบริษัทคาดว่าจะได้ผลตอบแทนจากการลงทุนไม่ต่ำกว่า 15% ต่อปี” นายสมโพธิ กล่าว